### NN 58/2022 (25.5.2022.), Pravilnik o opremljenosti pojedinih vrsta uslužnih objekata

MINISTARSTVO MORA, PROMETA I INFRASTRUKTURE

838

Na temelju članka 25. stavka 5. Zakona o željeznici (»Narodne novine«, broj 32/19 i 20/21, u daljnjem tekstu: Zakon) ministar mora, prometa i infrastrukture donosi

PRAVILNIK

O OPREMLJENOSTI POJEDINIH VRSTA USLUŽNIH OBJEKATA

I. UVODNE ODREDBE

Članak 1.

Ovim Pravilnikom utvrđuje se opremljenost pojedinih vrsta uslužnih objekata iz Priloga 2. točke 2. Zakona.

Pojmovi

Članak 2.

(1) Pojedini pojmovi u smislu ovoga Pravilnika imaju sljedeće značenje:

1) stajalište je službeno mjesto u kojem se vlakovi za prijevoz putnika zaustavljaju u skladu s voznim redom samo radi ulaska i izlaska putnika, a u kojem vlak za prijevoz putnika može početi ili završiti vožnju.

2) kolodvor je službeno mjesto na pruzi s najmanje jednom skretnicom iz kojeg se izravno ili daljinski regulira promet vlakova i koje je otvoreno za putnički promet.

(2) Ostali pojmovi koji se koriste u ovom Pravilniku imaju značenja utvrđena propisom kojim se uređuje područje željeznice.

II. USLUŽNI OBJEKTI ZA ULAZAK I IZLAZAK PUTNIKA

Članak 3.

(1) Uslužni objekti za ulazak i izlazak putnika u željezničkom prijevozu dijele se na:

– kolodvore I. kategorije

– kolodvore II. kategorije

– kolodvore III. kategorije i

– stajališta.

(2) Kolodvori I. kategorije su: Zagreb Glavni kolodvor, Vinkovci, Osijek, Koprivnica, Split, Rijeka i Pula.

(3) Kategorizaciju kolodvora II. i III. kategorije, uz prethodnu suglasnost nadležnog Ministarstva, izrađuje upravitelj infrastrukture.

Opremljenost kolodvora i stajališta

Članak 4.

(1) Kolodvor II. kategorije mora biti opremljen najmanje:

1. pločom s nazivom kolodvora

2. koševima za odlaganje otpada

3. prostorom za informiranje putnika

4. čekaonicom sa sjedećim mjestima

5. rasvjetom na svim peronima i pristupnim putovima

6. razglasima za najavu polaska i dolaska vlakova

7. javnim sanitarnim čvorom i

8. prostorom za smještaj bicikala.

(2) Kolodvori I. kategorije uz opremljenost iz stavka 1. ovog članka moraju dodatno biti opremljeni:

1. višejezičnim sustavom za informiranje putnika i

2. prostorom za odlaganje prtljage.

(3) Kolodvori III. kategorije i stajališta moraju biti opremljeni najmanje:

1. pločom s nazivom stajališta

2. koševima za odlaganje otpada

3. prostorom za informiranje putnika

4. natkrivenim prostorom koji štiti od vremenskih nepogoda i

5. rasvjetom.

III. PRIJELAZNE I ZAVRŠNE ODREDBE

Usklađivanje stanja

Članak 5.

(1) Upravitelj infrastrukture dužan je u roku od dvije godine od dana stupanja na snagu ovog Pravilnika uskladiti stanje uslužnih objekata s odredbama članka 4. stavka 1. točke 1., 2. i 3. i stavka 3. točke 1., 2. i 3. ovog Pravilnika.

(2) Upravitelj infrastrukture će izraditi kategorizaciju kolodvora II. i III. kategorije kako je to propisano člankom 3. stavkom 3. ovog Pravilnika u roku od šest mjeseci od dana stupanja na snagu ovog Pravilnika.

(3) Upravitelj infrastrukture će radi usklađivanja stanja uslužnih objekata kako je utvrđeno ovim Pravilnikom u članku 4. stavku 1. točkama 4.,5.,6., 7. i 8., stavku 2. i stavku 3. točkama 4. i 5., dostaviti na suglasnost nadležnom Ministarstvu plan provedbe opremanja uslužnih objekata u roku od 12 mjeseci od dana stupanja na snagu ovog Pravilnika.

(4) Upravitelj infrastrukture dužan je u roku od tri godine od donošenja plana provedbe opremanja iz prethodnog stavka ovog članka pisano izvijestiti nadležno Ministarstvo o provedbi plana te će isti prema potrebi revidirati.

Stupanje na snagu

Članak 6.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/21-03/29

Urbroj: 530-06-1-1-22-9

Zagreb, 10. svibnja 2022.

Ministar
 Oleg Butković, v. r.